Z A P I S N I K
11. sjednice Vijeća Gradske četvrti Brezovica održane 29. travnja 2026. 
u sjedištu Mjesnog odbora Demerju, Demerska ulica 33 s početkom u 17,00 sati

Nazočni članovi Vijeća:
Mladen Delić, Stjepan Cerovski, Matija Holetić, Vladimir Iviček, Dubravka Birko, Ivica Kovačić, Ivica Mavračić, Darko Pereković, Marina Pucević i Srećko Tatar.

Odsutni članovi Vijeća:
Tomislav Cavrić.

Ostali nazočni: 
- Petar Vukelić - voditelj Područnog odsjeka Jug
- Valentin Kovačević - viši stručni referent za rad tijela mjesne samouprave
- Vesna Šantek, predsjednica Vijeća Mjesnog odbora Demerje

Predsjedava gospodin Vladimir Iviček, predsjednik Vijeća.

Predsjednik konstatira da je nazočno 10 od ukupno 11 članova Vijeća, što znači da Vijeće može pravovaljano odlučivati, te otvara 11. sjednicu Vijeća Gradske četvrti.

Predsjednik Vijeća daje zapisnik 10. sjednice na verifikaciju.
Vijeće većinom glasova od 9 ZA (Stjepan Cerovski, Matija Holetić, Vladimir Iviček, Ivica Kovačić, Ivica Mavračić, Marina Pucević, Srećko Tatar, Mladen Delić i Dubravka Birko) i 1 PROTIV (Darko Pereković) prihvaća tekst Zapisnika 10. sjednice Vijeća, bez izmjena.

Predsjednik Vijeća predlaže promjenu naziva točke „Prijedlog zaključka o prijedlogu izmjene kriterija za financiranje priključenja na komunalne vodne građevine“ u „Prijedlog zaključka o sazivanju zbora građana po pitanju izmjene kriterija za financiranje priključenja na komunalne vodne građevine“   

Vijeće predmetnu promjenu naziva točke dnevnog reda jednoglasno prihvaća. 

Predsjednik Vijeća predlaže dopunu dnevnog reda točkom: „Zaključak o prijedlogu prenamjene katastarskih čestica na području Kupinečkog Kraljevca - donošenje zaključka“

Vijeće predloženu točku jednoglasno prihvaća kao dopunu dnevnog reda. 

Vijeće potom jednoglasno prihvaća izmjenu u redoslijedu dnevnog reda te utvrđuje predloženi dopunjeni:

DNEVNI  RED

	1. 
	Zaključak o prijedlogu prenamjene katastarskih čestica na području Kupinečkog Kraljevca - donošenje zaključka

	2. 
	Prijedlog zaključka o sazivanju zbora građana po pitanju izmjene kriterija za financiranje priključenja na komunalne vodne građevine

	3. 
	Prijedlog zaključka o osnivanju i imenovanju Vijeća za prevenciju Gradske četvrti Brezovica

	4. 
	Prijedlog zaključka o potrebi proširenja objekta Osnovne škole Brezovica te obnove i dogradnje objekta Područne škole Odranski Obrež

	5. 
	Prijedlog zaključka o potrebi pokretanja postupka projektiranja i izgradnje vodoopskrbne mreže u ulici Put Ograja u naselju Kupinečki Kraljevec

	6. 
	Prijedlog zaključak o pokretanju inicijative za prenamjenu prostora bivšeg vojnog skladišta „Mrđanec“ u naselju Horvati u svrhu razvoja vatrogasne i javne infrastrukture

	7. 
	Pitanja, prijedlozi i obavijesti




Ad1. Zaključak o prijedlogu prenamjene katastarskih čestica na području Kupinečkog Kraljevca - donošenje zaključka

Uvodno obrazloženje iznosi Predsjednik Vijeća.

U raspravi sudjeluju: Mladen Delić, Stjepan Cerovski, Vladimir Iviček, Ivica Kovačić, Darko Pereković, Marina Pucević i Srećko Tatar.

Vijeće jednoglasno donosi:

Zaključak o prijedlogu prenamjene katastarskih čestica na području Kupinečkog Kraljevca

(Zaključak se prilaže ovom zapisniku i njegov je sastavni dio.)

Ad2. Prijedlog zaključka o sazivanju zbora građana po pitanju izmjene kriterija za financiranje priključenja na komunalne vodne građevine

Uvodno obrazloženje iznosi član Vijeća Stjepan Cerovski.

U raspravi sudjeluju: Mladen Delić, Stjepan Cerovski, Vladimir Iviček, Darko Pereković i Marina Pucević.

Vijeće većinom glasova od 8 ZA (Stjepan Cerovski, Matija Holetić, Vladimir Iviček, Ivica Kovačić, Ivica Mavračić, Darko Pereković, Marina Pucević i Srećko Tatar), 2 SUZDRŽANA (Mladen Delić i Dubravka Birko) donosi:

Zaključak  o sazivanju zbora građana po pitanju izmjene kriterija za financiranje priključenja na komunalne vodne građevine

(Zaključak se prilaže ovom zapisniku i njegov je sastavni dio.)

Ad3. Prijedlog zaključka o osnivanju i imenovanju Vijeća za prevenciju Gradske četvrti Brezovica

Uvodno obrazloženje iznosi Predsjednik Vijeća.

Vijeće jednoglasno donosi:

Zaključak  o osnivanju i imenovanju Vijeća za prevenciju Gradske četvrti Brezovica

(Zaključak se prilaže ovom zapisniku i njegov je sastavni dio.)
Ad4. Prijedlog zaključka o potrebi proširenja objekta Osnovne škole Brezovica te obnove i dogradnje objekta Područne škole Odranski Obrež

Uvodno obrazloženje iznosi Predsjednik Vijeća.

Vijeće jednoglasno donosi:

Zaključak  o potrebi proširenja objekta Osnovne škole Brezovica te obnove i dogradnje objekta Područne škole Odranski Obrež

(Zaključak se prilaže ovom zapisniku i njegov je sastavni dio.)

Ad5. Prijedlog zaključka o potrebi pokretanja postupka projektiranja i izgradnje vodoopskrbne mreže u ulici Put Ograja u naselju Kupinečki Kraljevec

Uvodno obrazloženje iznosi Predsjednik Vijeća.

Vijeće jednoglasno donosi:

Zaključak  o potrebi pokretanja postupka projektiranja i izgradnje vodoopskrbne mreže u ulici Put Ograja u naselju Kupinečki Kraljevec

(Zaključak se prilaže ovom zapisniku i njegov je sastavni dio.)

Ad6. Prijedlog zaključak o pokretanju inicijative za prenamjenu prostora bivšeg vojnog skladišta „Mrđanec“ u naselju Horvati u svrhu razvoja vatrogasne i javne infrastrukture

Uvodno obrazloženje iznosi Predsjednik Vijeća.

U raspravi sudjeluju: Ivica Mavračić, Stjepan Cerovski i Vladimir Iviček.

Vijeće jednoglasno donosi:

Zaključak o pokretanju inicijative za prenamjenu prostora bivšeg vojnog skladišta „Mrđanec“ u naselju Horvati u svrhu razvoja vatrogasne i javne infrastrukture

(Zaključak se prilaže ovom zapisniku i njegov je sastavni dio.)

Ad7. Pitanja, prijedlozi i obavijesti

Predsjednik obavještava članove Vijeća o: 

· inicijativi predsjednice Vijeća Mjesnog Odbora Demerje Vesne Šantek vezano uz preimenovanje izlaza s autoceste HAC Karlovac – Zagreb, koji se nalazi na području Mjesnog odbora Demerje, a koji trenutno nosi naziv „Stupnik“.

· prijedlogu da se za sljedeću sjednicu pripremi točka dnevnog reda vezana uz mogućnost prenamjene katastarskih čestica iz poljoprivrednog namjene u građevinsku prilikom donošenja novog Prostornog plana Grada Zagreba, a na kojima se trenutno nalaze reciklažna dvorišta Dragonožec i Brezovica 

Pitanja i prijedlozi članova Vijeća:

	Član Vijeća
	Kratak sadržaj pitanja ili prijedloga


	Matija Holetić
	[bookmark: _GoBack]Traži da se dnevni, operativni i drugi planovi radova od strane Podružnica Zagrebačkog holdinga, zajedno sa najavama početka radova na aktivnostima u sklopu Plana komunalnih aktivnosti Gradske četvrti Brezovica, dostavljaju kako bi članovi Vijeća bili pravovremeno upoznati o statusu istih koji će se odvijati na njihovom području. Kao primjer navodi radove uređenja kolnika u ulici Karasmani u Horvatima, na dionici između k.br. 19 – 33, gdje Vijeće nije bilo obaviješteno o početku radova. Također, član Vijeća Stjepan Cerovski navodi primjer sadnje 20 stabala na čestici planirane škole na području Mjesnog odbora Dragonožec, gdje je zbog nedostatka koordinacije došlo do sadnje, a potom i uklanjanja posađenih stabala zbog kolizije s projektom izgradnje škole. Nadalje, Matija Holetić, traži dostavu popisa lokacija na kojima su izvršeni radovi održavanja graba i drugih aktivnosti za područje Mjesnog odbora Horvati od strane Zagrebačkog holdinga za 2024. i 2025. godinu.




Sjednica je završila u 18:30 sati.

KLASA: 024-08/26-002/103 
URBROJ: 251-13-11-2/006-26-2
Demerje, 29. travnja 2026.

Zapisnik sastavio:
Valentin Kovačević.
Predsjednik
Vijeća Gradske četvrti Brezovica

Vladimir Iviček


Točka1. 

ZAKLJUČAK
o prijedlogu prenamjene katastarskih čestica na području Kupinečkog Kraljevca

1. Vijeće Gradske četvrti Brezovica, razmotrilo je Zaključke Vijeća Mjesnog odbora Kupinečki Kraljevec II.  i Vijeća Mjesnog odbora Kupinečki Kraljevec – centar, kojim se predlaže da se u postupku izrade i donošenja Prostornog plana Grada Zagreba osiguraju planski preduvjeti za prenamjenu prostora uz Kraljevečku cestu, odnosno katastarskih čestica 2594 i 2595 k.o. Kupinečki Kraljevec, u zonu javne i društvene namjene.

2. Vijeće Gradske četvrti Brezovica smatra da predmetni prostor, s obzirom na svoj položaj, površinu i mogućnost planskog uređenja, predstavlja pogodnu lokaciju za razvoj sadržaja javne i društvene namjene od interesa za lokalnu zajednicu.

3. Vijeće Gradske četvrti Brezovica traži od Vijeća Mjesnih odbora Kupinečki Kraljevec I., Kupinečki Kraljevec II. i Kupinečki Kraljevec – centar da se međusobno usuglase vezano uz planiranje zdravstvenog objekta i drugih sadržaja društvene namjene na području Kupinečkog Kraljevca te o zajedničkom zauzetom stavu izvijeste Vijeće Gradske četvrti Brezovica.

4. Ovaj zaključak dostavlja se Gradskom uredu za gospodarstvo, ekološku održivost i strategijsko planiranje, Gradskom uredu za socijalnu zaštitu, zdravstvo, branitelje i osobe s invaliditetom, Vijeću Mjesnog odbora Kupinečki Kraljevec I., Vijeću Mjesnog odbora Kupinečki Kraljevec II. i Vijeću Mjesnog odbora Kupinečki Kraljevec - centar   na daljnje postupanje.



Točka2. 

ZAKLJUČAK
o sazivanju zbora građana po pitanju izmjene kriterija za financiranje priključenja na komunalne vodne građevine
1. Vijeće Gradske četvrti Brezovica raspravljalo je o prigovorima građana i vijeća mjesnih odbora vezano uz naplatu priključenja na vodoopskrbnu i kanalizacijsku mrežu, a koji se odnose na nemogućnost ostvarivanja prava na financiranje priključka zbog ukupne površine objekta veće od 400 m². Također, Vijeće Gradske četvrti Brezovica raspravljalo je o potrebi izmjene operativnih kriterija za financiranje priključenja na komunalne vodne građevine na način da se prilikom utvrđivanja prava na financiranje uzima u obzir isključivo površina stambenog prostora, a ne ukupna bruto površina objekta. Vijeće posebno ističe potrebu uvažavanja socijalnih okolnosti građana, s obzirom na to da dio građana nema financijskih mogućnosti za podmirenje troškova priključenja. Vijeće upozorava na prisutan strah građana od postupanja vodnog redarstva te na potrebu da se kroz fleksibilniji i socijalno osjetljiv pristup omogući uključivanje takvih kućanstava u sustav javne vodoopskrbe i odvodnje.
2. Vijeće Gradske četvrti Brezovica saziva zbor građana po pitanju potrebe izmjene kriterija za financiranje priključenja na komunalne vodne građevine. Zbor građana će se 19. svibnja 2026. godine u 19 sati održati u Donjem Dragonošcu, na Donjodragonoškoj cesti 30 u objektu mjesne samouprave.
3. Ovaj zaključak dostavlja se Gradonačelniku Grada Zagreba, Gradskom uredu za mjesnu samoupravu, promet, komunalne poslove, civilnu zaštitu i sigurnost i Vodoopskrbi i odvodnji d.o.o. na znanje. 
OBRAZLOŽENJE
Vijeće Gradske četvrti Brezovica razmatralo je učestale prigovore građana i vijeća mjesnih odbora koji se odnose na uvjete i mogućnosti priključenja na sustav javne vodoopskrbe i odvodnje. Temeljnom Odlukom o priključenju na komunalne vodne građevine iz 2016. godine propisan je postupak priključenja, uz mogućnost da Grad Zagreb za kategoriju kućanstva podmiruje troškove izgradnje priključka putem javnog isporučitelja vodnih usluga. Godine 2021. donesena je Odluka o obustavi plaćanja troškova izgradnje priključka, a 2023. godine navedena je odluka stavljena izvan snage te je ponovno potvrđeno da Grad Zagreb podmiruje troškove izgradnje priključaka za fizičke osobe u kategoriji kućanstva.
Nakon toga su operativnom odlukom javnog isporučitelja vodnih usluga iz 2024. godine uvedeni dodatni kriteriji, uključujući ograničenje do 400 m² bruto površine i do tri stambene jedinice. U komunikaciji s građanima utvrđeno je da dio građana, zbog čestih promjena u modelu financiranja priključaka, nije bio siguran ostvaruje li pravo na besplatan priključak, a dodatnu zbunjenost izazvalo je naknadno uvođenje uvjeta koji se odnosi na ukupnu bruto površinu objekta.
Vijeće posebno ističe da se u dijelu slučajeva radi o socijalno osjetljivim skupinama stanovništva, uključujući starije osobe i kućanstva slabijega imovinskog statusa, koja nemaju financijskih mogućnosti za podmirenje dodatnih troškova priključenja. Među građanima je prisutan i strah od postupanja vodnog redarstva, osobito kod osoba s niskim mirovinama koje zbog kreditne nesposobnosti nisu u mogućnosti osigurati sredstva za financiranje priključka.
S obzirom na navedeno, Vijeće Gradske četvrti Brezovica smatra potrebnim sazvati zbor građana za područje Gradske četvrti Brezovica, kako bi se građanima omogućilo iznošenje pitanja, prijedloga i primjedbi te kako bi se o navedenoj problematici provela neposredna rasprava s građanima. Zbor građana saziva se radi rasprave o potrebi preispitivanja postojećih kriterija i njihova prilagođavanja stvarnim okolnostima na terenu, posebno u dijelu razlikovanja stambenog prostora od ukupne bruto površine objekta. Zbor građana održat će se 19. svibnja 2026. godine u Donjem Dragonošcu, na adresi Donjodragonoška cesta 30, u objektu mjesne samouprave.

Točka3. 

ZAKLJUČAK
o osnivanju i imenovanju Vijeća za prevenciju Gradske četvrti Brezovica

1. Osniva se Vijeće za prevenciju Gradske četvrti Brezovica (u daljnjem tekstu: Vijeće), u svrhu koordinacije aktivnosti svih društvenih subjekata radi postizanja što većeg stupnja sigurnosti, zaštite ljudi i imovine te kvalitete života na području Gradske četvrti Brezovica.

2. Zadaće Vijeća su organiziranje i koordiniranje provođenja aktivnosti i mjera radi povećanja sigurnosti građana i imovine, suradnja i pružanje potpore svim društvenim subjektima čiji je rad usmjeren na povećanje sigurnosti, pravodobno reagiranje na pojavne oblike kriminaliteta i prepoznavanje njihovih uzroka, koordinacija rada s Vijećem za prevenciju Grada Zagreba, iniciranje osnivanja vijeća za prevenciju mjesnih odbora te provođenje zajedničkih preventivnih aktivnosti, podnošenje izvješća o aktivnostima i mjerama prevencije kriminaliteta, uključivanje građana u provedbu programa te informiranje javnosti o radu i rezultatima preventivnih aktivnosti.

3. Članove Vijeća imenuje Vijeće Gradske četvrti Brezovica. Vijeće ima predsjednika, zamjenika predsjednika i pet članova. Predsjednik Vijeća je po položaju predsjednik Vijeća Gradske četvrti Brezovica. Zamjenik predsjednika je po položaj načelnik za temeljnu policiju VI. policijske postaje Policijske uprave zagrebačke. Članovi Vijeća su članovi Vijeća Gradske četvrti Brezovica te predstavnici odgojno-obrazovnih ustanova i drugih društvenih subjekata koji svojim radom pridonose sigurnosti zajednice.

4. U Vijeće se imenuju:

za predsjednika:
Vladimir Iviček, predsjednik Vijeća Gradske četvrti Brezovica

za zamjenika predsjednika:
Zoran Šalinović, načelnik za temeljnu policiju VI. policijske postaje Policijske uprave zagrebačke




za članove:
iz reda članova Vijeća Gradske četvrti Brezovica:
Mladen Delić
Marina Pucević
Ivica Mavračić

iz reda predstavnika odgojno-obrazovnih ustanova i zajednice:
Melita Tatar, ravnateljica Osnovne škole Brezovica
Ileana Payne, ravnateljica Dječjeg vrtića Hrvatski Leskovac.

5. Način rada Vijeća utvrdit će se poslovnikom koji Vijeće donosi na konstituirajućoj sjednici, koju saziva predsjednik Vijeća Gradske četvrti Brezovica.

6. U razdoblju od raspuštanja Vijeća Gradske četvrti Brezovica do konstituiranja novoizabranog Vijeća, odnosno do imenovanja novih članova, mandat imenovanih članova Vijeća traje.

7. Stručne, administrativne i tehničke poslove za Vijeće obavlja Gradski ured za mjesnu samoupravu, promet, komunalne poslove, civilnu zaštitu i sigurnost.

8. Ovaj zaključak dostavlja se Gradskom uredu za mjesnu samoupravu, promet, komunalne poslove, civilne zaštitu i sigurnost na daljnje postupanje.

Točka4. 

Z A K L J U Č A K
o potrebi proširenja objekta Osnovne škole Brezovica te obnove i dogradnje objekta Područne škole Odranski Obrež

1. Vijeće Gradske četvrti Brezovica razmotrilo je ranije zaključke i zahtjeve vezane uz potrebe razvoja osnovnoškolskog obrazovanja na području gradske četvrti, uključujući Zaključak Vijeća Gradske četvrti Brezovica od 19. srpnja 2024. godine o potrebi proširenja objekta Osnovne škole Brezovica i izgradnje novog objekta škole, kao i Zaključak Vijeća Mjesnog odbora Odranski Obrež, KLASA: 024-08/26-003/831, URBROJ: 251-13-11-2/006-26-5 od 20. travnja 2026., kojim se traži izrada projektne dokumentacije za obnovu i dogradnju Područne škole Odranski Obrež.
2. Vijeće Gradske četvrti Brezovica utvrđuje da se, uslijed doseljavanja stanovništva, demografskog rasta i potrebe postupnog stvaranja uvjeta za organizaciju jednosmjenske nastave, na području Gradske četvrti Brezovica iskazuje trajna potreba za proširenjem prostornih kapaciteta osnovnoškolskih objekata. Vijeće predlaže pokretanje postupka izrade projektne dokumentacije i planiranje proširenja središnjeg objekta Osnovne škole Brezovica na adresi Brezovička cesta 98A, uključujući dogradnju dodatnih učioničkih kapaciteta i pratećih sadržaja, kao i daljnje razmatranje izgradnje novog školskog objekta na području Gradske četvrti Brezovica, sukladno razvojnim i demografskim pokazateljima.

3. Vijeće ujedno predlaže pokretanje postupka izrade projektne dokumentacije za obnovu i dogradnju Područne škole Odranski Obrež na adresi Obreška cesta 10, koja djeluje u sastavu Osnovne škole Brezovica, uključujući rekonstrukciju i proširenje objekta, uređenje okoliša škole, sanaciju krovišta, rješavanje problema parkiranja te rješavanje imovinskopravnih odnosa potrebnih za realizaciju zahvata.
4. Ovaj zaključak dostavlja se Gradskom uredu za obrazovanje, sport i mlade, Gradskom uredu za izgradnju, prostorno uređenje, graditeljstvo i obnovu te gradonačelniku Grada Zagreba na daljnje postupanje.

OBRAZLOŽENJE

Vijeće Gradske četvrti Brezovica već je u prethodnom mandatu, Zaključkom od 19. srpnja 2024. godine, ukazalo na potrebu proširenja objekta Osnovne škole Brezovica te dugoročnog planiranja novog školskog objekta, polazeći od povećanja broja stanovnika, izraženog demografskog rasta i potrebe stvaranja uvjeta za organizaciju jednosmjenske nastave. Vijeću su se i tada obraćali roditelji upozoravajući na povećanje broja učenika i nedostatak školskog prostora u središnjem objektu Osnovne škole Brezovica, na Brezovičkoj cesti 98a.

U međuvremenu je Vijeće Mjesnog odbora Odranski Obrež Zaključkom, KLASA: 024-08/26-003/831, URBROJ: 251-13-11-2/006-26-5 od 20. travnja 2026., zatražilo pokretanje aktivnosti za izradu projektne dokumentacije radi obnove i dogradnje Područne škole Odranski Obrež, na Obreškoj cesti 10, temeljem potreba lokalne zajednice i zahtjeva roditelja učenika.

Osnovna škola Brezovica djeluje kroz središnji objekt i više područnih škola, pri čemu su u proteklom razdoblju pojedini objekti već obuhvaćeni obnovom, dogradnjom ili pripremom projektne dokumentacije. Upravo zato nužno je cjelovito sagledati potrebe svih dijelova školske mreže na području Gradske četvrti Brezovica i ravnomjerno planirati daljnja ulaganja.

Središnji objekt Osnovne škole Brezovica suočen je s povećanim opterećenjem uslijed rasta broja učenika i potreba za dodatnim učioničkim kapacitetima, dok Područna škola Odranski Obrež djeluje u uvjetima koji ne zadovoljavaju u potpunosti suvremene pedagoške, prostorne i sigurnosne standarde. U Područnoj školi Odranski Obrež postoje ograničeni prostorni kapaciteti, nema odgovarajućih pratećih sadržaja, a objekt i okoliš zahtijevaju obnovu i funkcionalno unaprjeđenje. Dodatno, potrebno je riješiti pitanje parkiranja, sanacije krovišta i imovinskopravnih odnosa kao preduvjeta za realizaciju zahvata.

S obzirom na navedeno, Vijeće Gradske četvrti Brezovica smatra opravdanim i nužnim istodobno tražiti proširenje središnjeg objekta Osnovne škole Brezovica te obnovu i dogradnju Područne škole Odranski Obrež, kao dio sustavnog pristupa razvoju osnovnoškolskog obrazovanja na području gradske četvrti.



Točka5.

ZAKLJUČAK
o potrebi pokretanja postupka projektiranja i izgradnje vodoopskrbne mreže u ulici Put Ograja u naselju Kupinečki Kraljevec


1. Vijeće Gradske četvrti Brezovica razmotrilo je Zaključak Vijeća Mjesnog odbora Kupinečki Kraljevec I., donesen na 10. sjednici 26. veljače 2026., kojim se ukazuje na potrebu izgradnje javne vodoopskrbne mreže u ulici Put Ograja radi omogućavanja priključenja postojećih i planiranih građevina. Utvrđuje se da se postupanje po prijedlozima za izgradnju vodoopskrbne mreže provodi na način da gradske četvrti putem Gradskog ureda za mjesnu samoupravu, promet, komunalne poslove, civilnu zaštitu i sigurnost objedinjene zahtjeve dostavljaju trgovačkom društvu Vodoopskrba i odvodnja d.o.o., koje potom provodi stručnu analizu i predlaže uvrštenje u plan projektiranja i izgradnje.

2. S obzirom na činjenicu da je predmetni zahtjev zaprimljen početkom prosinca 2025. godine i stavom da daljnje postupanje ne smije rezultirati odgodom duljom od jedne godine. Slijedom navedenog, moli se Gradski ured za mjesnu samoupravu, promet, komunalne poslove, civilnu zaštitu i sigurnost da bez odgode predmetni prijedlog dostavi trgovačkom društvu Vodoopskrba i odvodnja d.o.o. radi provedbe pregleda i analize mogućnosti izgradnje te uvrštenja u Plan projektiranja i izgradnje sustava vodoopskrbe. Vijeće posebno naglašava važnost ovog zahtjeva s obzirom na učestale inicijative i potrebe s područja Mjesnog odbora Kupinečki Kraljevec vezane uz razvoj vodoopskrbne infrastrukture.

3. Ovaj Zaključak dostavlja se Gradskom uredu za mjesnu samoupravu, promet, komunalne poslove, civilnu zaštitu i sigurnost na daljnje postupanje.


Točka6. 
ZAKLJUČAK
o pokretanju inicijative za prenamjenu prostora bivšeg vojnog skladišta „Mrđanec“ u naselju Horvati u svrhu razvoja vatrogasne i javne infrastrukture
1. Vijeće Gradske četvrti Brezovica razmotrilo je stanje prostora bivšeg vojnog skladišta „Mrđanec“ u naselju Horvati te utvrdilo kako se radi o zapuštenom i neuređenom području, objekti u raspadu, koje se kontinuirano suočava s problemom nepropisnog odlaganja i navažanja otpada, čime se ugrožava okoliš, sigurnost i kvaliteta života stanovnika. Istovremeno, Vijeće ističe izraženu potrebu za osiguravanjem adekvatnog prostora za rad Dobrovoljnog vatrogasnog društva Horvati, koje zbog razvoja operativnih kapaciteta, nabave nove opreme i vozila, više ne raspolaže dostatnim prostornim uvjetima za obavljanje svoje djelatnosti od posebnog značaja za zaštitu ljudi i imovine na području gradske četvrti.
2. Sukladno navedenom, a imajući u vidu pokrenuti postupak izrade i donošenja novog Prostornog plana Grada Zagreba, Vijeće Gradske četvrti Brezovica predlaže da se prostor u Horvatima uz Šumsku cestu, koji je trenutno označen kao zona posebne namjene (N), prenamijeni u građevinsku zonu javne i društvene namjene, s ciljem njegove revitalizacije i stavljanja u funkciju javnog interesa.
3. Ujedno se predlaže da nadležni gradski ured za imovinsko-pravne poslove iskaže interes za predmetne nekretnine te poduzme potrebne radnje radi rješavanja imovinsko-pravnih odnosa i omogućavanja korištenja prostora za potrebe razvoja vatrogastva, civilne zaštite i drugih javnih sadržaja.
4. Ovaj zaključak dostavlja se Gradskom uredu za gospodarstvo, ekološku održivost i strategijsko planiranje i Gradski ured za upravljanje imovinom i stanovanje.

OBRAZLOŽENJE
Na području naselja Horvati nalazi se prostor bivšeg vojnog skladišta „Mrđanec“ koji je dugi niz godina izvan funkcije te je, uslijed neuređenosti i nepostojanja aktivnog upravljanja, postao lokacija učestalog nepropisnog odlaganja i navažanja otpada. Takvo stanje predstavlja značajan komunalni, sigurnosni i okolišni problem te negativno utječe na kvalitetu života stanovnika i percepciju prostora.
Istovremeno, Dobrovoljno vatrogasno društvo Horvati bilježi kontinuirani razvoj operativnih kapaciteta kroz nabavu opreme i vozila te povećanje opsega djelovanja, zbog čega postojeći prostorni uvjeti više ne zadovoljavaju potrebe za kvalitetno i učinkovito obavljanje djelatnosti. Uzimajući u obzir važnost dobrovoljnog vatrogastva u sustavu civilne zaštite i zaštite od požara, osiguravanje adekvatnog prostora za njihov rad predstavlja prioritet od javnog interesa.
Prema dostavljenim informacijama nadležnog gradskog ureda , izmjene namjene prostora moguće je provesti isključivo kroz postupak izrade i donošenja, odnosno izmjena i dopuna Prostornog plana Grada Zagreba, koji je trenutno u postupku izrade. U tom smislu, postoji opravdana osnova da se kroz predmetni postupak inicira prenamjena prostora uz Šumsku cestu iz zone posebne namjene u zonu građevinske namjene javne i društvene svrhe.
Također, imajući u vidu da je predmetni prostor u vlasništvu države, nužno je istovremeno pokrenuti aktivnosti prema nadležnim tijelima radi rješavanja imovinsko-pravnih odnosa i iskazivanja interesa Grada Zagreba za preuzimanje ili stavljanje prostora u funkciju javne namjene.
Slijedom navedenog, predlaže se donošenje ovog zaključka kako bi se kroz postupak izrade novog Prostornog plana Grada Zagreba osigurali preduvjeti za uređenje i revitalizaciju predmetne lokacije te omogućila realizacija projekata od posebnog značaja za lokalnu zajednicu, osobito u području vatrogastva, civilne zaštite i zaštite okoliša.


